E 1976 e krogas da labourat evel troourez en un embregerezh ijinouriezh, met dic'hopret e voe e 1979 peogwir e nac'he kenlabourat gant ar Securitate. He levr kentañ, skrivet en alamaneg, a voe embannet e Roumania e 1982. Ul levr troc'het e oa, evel kement levr embannet e Roumania d'ar mare-se. Müller hag he gwaz ar skrivagner Richard Wagner a dec'has war-du Alamagn e 1987. Er bloavezhioù goude e labouras e meur a skol-veur, en Alamagn koulz hag e broioù all. Müller a voe degemeret en Deutsche Akademie für Sprache und Dichtung e 1995. E 1997 e roas he dilez eus skourr alaman ar PEN International, da ziskouez ne save ket a-du gant ar fed e vefe kendeuzet skourr Alamagn ar C'hornôg gant hini Alamagn ar Reter. E miz Gouere 2008, e kasas Müller ul lizher digor klemm da Horia-Roman Patapievici, hag eñ prezidant ensavadur sevenadurel Roumania, peogwir e oe bet skoazellet gantañ ur c'hamp hañv roumanian hag alaman ma oa daou zen bet izili eus Securitate.